Leeus se Elton op pad na Frankryk | Netwerk24
Deur Marnus Kok 13 April 2021 15:17
Elton Jantjies gaan vir 'n ruk vir die Franse klubspan Pau uitdraf. Foto: Gallo Images
Die Leeus-rugbyunie, waarvoor Jantjies (30) op plaaslike bodem speel, het Dinsdag in 'n verklaring bekend gemaak dat hy hom as "medical joker" ('n plaasvervanger vir 'n gekontrakteerde speler met 'n langtermynbesering) by Pau gaan aansluit.
Luidens die verklaring is die versoek om daar te speel deur Jantjies gemaak en met die medewete van die Suid-Afrikaanse Rugbyunie.
Die geleentheid om oorsee te speel sal Jantjies help om voor te berei vir die besoek van die Britse en Ierse Leeus. Die eerste toets tussen die Springbokke en die Britse en Ierse Leeus is geskeduleer om op 24 Julie in Johannesburg plaas te vind.
In Jantjies se afwesigheid sal die span van die Goudstad se nr. 10-trui in die Reënboogbeker-reeks straks deur Tiaan Swanepoel of Fred Zeilinga gedra word.
Die Johannesburgers begin hul aanslag in dié reeks op 24 April teen die Bulle in Pretoria.
Die heelagter Gianni Lombard, wat laat in 2020 'n kniebesering opgedoen het wat hom tot die middel van die jaar op die krukkelys gaan hou, kan ook op losskakel speel.